**ՀԻՄՆԱՎՈՐՈՒՄ**

**«ԱՐԴԱՐԱԴԱՏՈՒԹՅԱՆ ՆԱԽԱՐԱՐԻ 2023 ԹՎԱԿԱՆԻ ՀՈՒԼԻՍԻ 11-Ի N 385-Ն ՀՐԱՄԱՆՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**ԱՐԴԱՐԱԴԱՏՈՒԹՅԱՆ ՆԱԽԱՐԱՐԻ ՀՐԱՄԱՆԻ ՆԱԽԱԳԾԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտերի ընդունման անհրաժեշտությունը.**

Հայաստանի Հանրապետության Ազգային ժողովի կողմից 2024 թվականի հունվարի 16-ին ընդունվել է ««Սնանկության մասին» օրենքում փոփոխություններ և լրացումներ կատարելու մասին» ՀՕ-27-Ն օրենքը, որով ապահովել է սնանկության վարույթը էլեկտրոնային եղանակով իրականացնելու հնարավորությունը՝ սկսած դրա հարուցումից մինչև վարույթի ավարտը, ինչպես նաև լուծվել են իրավակիրառ պրակտիկայում ծագած որոշ հրատապ և առանցքային խնդիրներ։

Մասնավորապես, նշված օրենսդրական փոփոխությունների արդյունքում հնարավորություն է ստեղծվել գործարկելու e-bankrupcy էլեկտրոնային սնանկության համակարգը, ինչը ներառելու է էլեկտրոնային եղանակով սնանկության գործերի վարում, ժողովների կազմակերպում, կառավարչի կողմից տվյալների ստացում պետական մարմիններից առցանց ռեժիմում, էլեկտրոնային աճուրդների կազմակերպում, ծանուցումների ապահովում և այլն: Այս գործընթացների էլեկտրոնային եղանակով կազմակերպումը կնպաստի ողջամիտ ժամկետներում գործերի քննության ապահովմանը:

Փոփոխությունների արդյունքում կարգավորվել են նաև աճուրդի կազմակերպման և անցկացման ընթացակարգերը, որի հիման վրա, էլեկտրոնային գործիքների ներդրման գործընթացին համահունչ, անհրաժեշտություն է առաջացել աճուրդների կազմակերպման և անցկացման գործընթացը դարձնել լրիվ առցանց՝ այդ թվում ապահովելով աճուրդի մասնակիցների կողմից կատարվելիք վճարումների էլեկտրոնային եղանակով գանձման հնարավորությունը։

Ըստ այդմ, մի շարք փոփոխություններ են իրականացվել «Սնանկության մասին» օրենքի 76-րդ հոդվածում, որը կարգավորում է պարտապանին պատկանող գույքի վաճառքը հրապարակային սակարկությունների միջոցով: Միաժամանակ արձանագրվել է, որ աճուրդի կազմակերպման և անցկացման ընթացակարգերը վերանայման կարիք ունեն, առկա խնդիրները բազմազան են։

2023 թվականի հուլիսի 11-ին ընդունվել է Արդարադատության նախարարի N 385-Ն հրամանը, որը սահմանում է հրապարակային սակարկությունների համար նախատեսված էլեկտրոնային կայքի միջոցով սնանկության վարույթում պարտապանին պատկանող գույքի վաճառքի իրականացման կարգը: Ըստ էության, նշված հրամանը ընդունվել է մինչև սնանկության էլեկտրոնային համակարգի ներդրումը և չի համապատասխանում համակարգի կողմից տրամադրվող գործիքակազմին:

Բացի այդ, վերը նշված հրամանում հաշվառված չեն նաև այն փոփոխությունները, որոնք կատարվել են «Սնանկության մասին» օրենքի 76-րդ հոդվածում: Մասնավորապես, նշված հոդվածով նախատեսվել են՝

ա) կարգավորում այն դեպքերի համար, երբ պարտատիրոջ առաջարկած գնով գույքը չվաճառվում՝ սահմանելով, թե դրանից հետո գույքի աճուրդը ինչ գնով պետք է շարունակվի,

բ) աճուրդի ընդհատման հավելյալ այնպիսի դեպքեր, ինչպիսիք են ապահովված պարտատիրոջ կամ գրավատուի կողմից օրենքով սահմանված կարգով «Սնանկության մասին» օրենքի 43-րդ հոդվածի 9-րդ կամ 10-րդ մասով սահմանված իր իրավունքներից օգտվելը, հրապարակային սակարկություններով վաճառքի ենթակա գույքի վերաբերյալ ուղղակի վաճառքով վաճառելու թույլտվություն տալու մասին դատարանը որոշման կայացումը, օրենքով սահմանված կարգով գույքը այլ սնանկության վարույթի շրջանակներում իրացման ենթակա լինելը,

գ) հանվել է կառավարչի կողմից պարտապանին պատկանող գույքի հրապարակային սակարկություններով վաճառքի մասին հայտարարությունը դատարանի շենքում փակցնելու պահանջը,

դ) սնանկության գործով հրապարակային սակարկություններին մասնակցելու հնարավորություն չունեցող անձանց շրջանակը,

ե) սնանկության վարույթում կազմակերպված էլեկտրոնային աճուրդի անվավերության հիմքերն ու պայմանները: Ընդ որում, այս դեպքում սահմանվել է, որ Արդարադատության նախարարի սահմանած հրապարակային սակարկությունների համար նախատեսված էլեկտրոնային կայքի միջոցով սնանկության վարույթում պարտապանին պատկանող գույքի վաճառքի իրականացման կարգում պետք է նախատեսվեն նաև անվավերության համար հիմք հանդիսացող էական պայմանները:

Ստացվում է մի իրավիճակ, երբ սնանկության վարույթում էլեկտրոնային աճուրդների ընթացակարգերը չեն համապատասխանելու նոր ներդրվող սնանկության էլեկտրոնային համակարգին, իսկ որոշ դեպքերում կարող են հակասել օրենքով սահմանված կարգավորումներին:

Հաշվի առնելով վերոգրյալը՝ անհրաժեշտություն է առաջացել փոփոխություններ իրականացնել էլեկտրոնային եղանակով աճուրդների կազմակերպման և անցկացման կարգում:

**2.** **Առաջարկվող կարգավորման բնույթը.**

Առաջարկվում է ընդունել Արդարադատության նախարարի հրամանում փոփոխություններ նախատեսող ենթաօրենսդրական նորմատիվ իրավական ակտ, ինչի հիման վրա մշակվել է «Արդարադատության նախարարի 2023 թվականի հուլիսի 11-ի N 385-Ն հրամանում փոփոխություններ կատարելու մասին» Արդարադատության նախարարի հրամանի նախագիծը (այսուհետ՝ Նախագիծ):

Նախագծով նախատեսվում է վերանայել և նոր խմբագրությամբ շարադրել հրապարակային սակարկությունների համար նախատեսված էլեկտրոնային կայքի միջոցով սնանկության վարույթում պարտապանին պատկանող գույքի վաճառքի իրականացման կարգը՝ համապատասխանեցնելով «Սնանկության մասին» օրենքի 76-րդ հոդվածի փոփոխված դրույթներին և սնանկության էլեկտրոնային համակարգի կողմից տրամադրվող գործիքակազմին և հնարավորություններին: Նախագծով սահմանվում է նաև Արդարադատության նախարարի հրամանի գործողության շրջանակը:

**3. Ակնկալվող արդյունքը.**

Նախագծի ընդունման արդյունքում ակնկալվում է ներդնել և գործարկել սնանկության վարույթում աճուրդների էլեկտրոնային եղանակով իրականացման համակարգը՝ սնանկության էլեկտրոնային համակարգին համահունչ, կարգավորել այդպիսի աճուրդների կազմակերպման և անցկացման գործընթացները:

**4. Իրավական ակտի նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Արդարադատության նախարարության կողմից:

**5. Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ լրացուցիչ ֆինանսական միջոցներ անհրաժեշտ չեն, պետական բյուջեի եկամուտներում և ծախսերում փոփոխություններ չեն սպասվում:

**6. Կապը ռազմավարական փաստաթղթերի հետ.**

Նախագծի ընդունումը չի բխում որևէ ռազմավարական փաստաթղթից: